ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
நாட்டில் நிலவும் பிராணவாயு டேங்கர்களின் பற்றாக்குறையை சரி செய்ய, 20 கிரையோஜெனிக் டேங்கர்களை இறக்குமதி செய்தது மத்திய அரசு
நாட்டில் ஏற்பட்டுள்ள பிராணவாயு டேங்கர்களின் பற்றாக்குறையை எதிர்கொள்வதற்காக, 10 மெட்ரிக் டன் மற்றும் 20 மெட்ரிக் டன் கொள்ளளவு கொண்ட 20 கிரையோஜெனிக் டேங்கர்களை மத்திய அரசு இறக்குமதி செய்து, மாநிலங்களுக்கு ஒதுக்கியுள்ளது. உற்பத்தி ஆலைகளில் இருந்து திரவ மருத்துவ பிராணவாயுவை பல்வேறு மாநிலங்களுக்கு கிரையோஜெனிக் டேங்கர்கள் வாயிலாக கொண்டு செல்வதும், நாட்டின் கிழக்கு பகுதியிலிருந்து இதர பகுதிகளுக்கு அவற்றை எடுத்துச் செல்வதும் சவாலாக இருப்பதால் பிராணவாயுவின் போக்குவரத்தை விரைவுபடுத்தும் நோக்கத்தில் 20 கிரையோஜெனிக் கொள்கலன்கள் இறக்குமதி செய்யப்பட்டுள்ளன.
அதிகாரமளிக்கப்பட்ட குழு-2-இன் வழிகாட்டுதலின்படி தொழில் மற்றும் உள்நாட்டு வர்த்தக மேம்பாட்டு துறையின் ஆலோசனையின் பேரில் மத்திய சாலை போக்குவரத்து மற்றும் நெடுஞ்சாலைகள் அமைச்சகம், இந்த கொள்கலன்களை மத்தியப் பிரதேசம், உத்தரப் பிரதேசம், ராஜஸ்தான், டெல்லி, குஜராத் ஆகிய மாநிலங்களுக்கு ஒதுக்க முடிவு செய்துள்ளது.
கொவிட்-19 தொற்றுக்கு எதிரான, உலகின் மாபெரும் தடுப்பூசி போடும் திட்டத்தில் இதுவரை செலுத்தப்பட்டுள்ள தடுப்பூசிகளின் எண்ணிக்கை 14.5 கோடியை இன்று கடந்துள்ளது.
இன்று காலை 7 மணி வரை, 20,74,721 முகாம்களில் 14,52,71,186 பயனாளிகளுக்கு, கொவிட் தடுப்பூசி செலுத்தப்பட்டுள்ளது.
கடந்த 24 மணி நேரத்தில் சுமார் 31 லட்சம் தடுப்பூசி டோஸ்கள் போடப்பட்டுள்ளன.
101-வது நாளான நேற்று , நாடு முழுவதும் 31,74,688 பேருக்குத் தடுப்பூசி செலுத்தப்பட்டது.
நாட்டில் குணமடைந்தவர்களின் எண்ணிக்கை 1,45,56,209 ஆக  இன்று பதிவாகியுள்ளது. கடந்த 24 மணி நேரத்தில் 2,51,827 பேர் புதிதாகக் குணமடைந்துள்ளனர்.
கடந்த 24 மணி நேரத்தில் 3,23,144 பேர் புதிதாகப் பாதிக்கப்பட்டுள்ளனர்.
கடந்த 24 மணி நேரத்தில் நாடு முழுவதும் பதிவான புதிய பாதிப்புகளில், தமிழ்நாடு, மகாராஷ்டிரா, உத்தரப் பிரதேசம், தில்லி, கர்நாடகா, கேரளா, சத்திஸ்கர், மேற்கு வங்கம், குஜராத், ராஜஸ்தான் ஆகிய பத்து மாநிலங்களில் மட்டும் 71.68 விழுக்காடு பதிவாகியுள்ளது.
அதிகபட்சமாக மகாராஷ்டிராவில் 48,700 பேரும், உத்தரப் பிரதேசத்தில் 33,551 பேரும், கர்நாடகாவில் 29,744 பேரும் புதிதாகத் தொற்றுக்கு ஆளாகியுள்ளனர்.
இதுவரை மொத்தம் 28 கோடிக்கும் அதிகமான பரிசோதனைகள் செய்யப்பட்டுள்ளன.
இந்தியாவில் தற்போது 28,82,204 பேர் கொரோனா தொற்றுக்கு சிகிச்சை பெற்று வருகின்றனர். இது மொத்த பாதிப்பில் 16.34 சதவீதமாகும்.
கடந்த 24 மணி நேரத்தில் 2,771 பேர் உயிரிழந்துள்ளனர். தேசிய உயிரிழப்பு விகிதம் 1.12 சதவீதமாகப் பதிவாகியுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1714280
-----
(Visitor Counter : 189
மனித வள மேம்பாட்டு அமைச்சகம்
இந்திய புத்தாக்கம், தொழில் தொடங்குவதற்குரிய சூழல் ஆகியவற்றுக்கு உதவுவதில் உயர்கல்வி நிறுவனங்கள் முக்கியப் பங்காற்ற வேண்டும் – டாக்டர் சுபாஷ் சர்கார் சென்னை ஐஐடி தொடர்ந்து மூன்றாவது ஆண்டாக முதலிடம்
2021 ஆம் ஆண்டுக்கான அடல் புதிய கண்டுபிடிப்பு சாதனைகள்  குறித்த நிறுவனங்களின் தரவரிசையை மத்திய கல்வித்துறை இணையமைச்சர் டாக்டர் சுபாஷ் சர்கார் இன்று மெய்நிகர் வடிவில் அறிவித்தார். அகில இந்திய தொழில்நுட்பக் கல்வி கவுன்சிலின் தலைவர் பேராசிரியர் அனில் சகஸ்ர புதே, தொழில்நுட்பக் கல்வி கூடுதல் செயலர் திரு.ராகேஷ் ரஞ்சன் உள்ளிட்டோர் நிகழ்ச்சியில் கலந்து கொண்டனர்.
இந்த தரவரிசை இந்திய நிறுவனங்களின் மனப்போக்கை ஒருங்கிணைத்து உயர்தரமான ஆராய்ச்சி, புதிய கண்டுபிடிப்புகளை மேற்கொள்ளும் சூழலை கட்டமைக்க உதவும் என்று நிகழ்ச்சியில் பேசிய டாக்டர் சர்கார் கூறினார்.
2025 ஆம் ஆண்டுக்குள் 5 டிரில்லியன் டாலர் பொருளாதாரத்தை இந்தியா எட்டுவதற்கு தரமான புதிய கண்டுபிடிப்புகள் மற்றும் ஆராய்ச்சியை மேற்கொள்வது அவசியம் என்று வலியுறுத்தினார். தற்சார்பு இந்தியா என்னும் இலக்கை எட்டுவதற்கு இது உண்மையிலேயே உதவும் என்று அவர் குறிப்பிட்டார். அண்மையில் பிரதமர் திரு.நரேந்திர மோடி தமது காசி பயணத்தின் போது மேற்கொண்ட 3 உறுதிமொழிகளை புதிய கண்டுபிடிப்புகள் குறித்த உறுதியும் ஒன்றாகும் என டாக்டர் சர்கார் தெரிவித்தார். மற்ற இரண்டு உறுதிமொழிகள் தூய்மை இந்தியா மற்றும் தற்சார்பு இந்தியாவாகும். புதிய கண்டுபிடிப்புகளுக்கு நாம் மிகப் பெரிய ஊக்கத்தை வழங்க வேண்டியது அவசியம் என்று கூறிய அவர், நமது கல்வி நிறுவனங்களின் இந்த தரவரிசை இதை நோக்கிய முக்கிய நடவடிக்கை என்று தெரிவித்தார்.
ஏஆர்ஐஐஏ-வின் இரண்டு பதிப்புகளை வெற்றிகரமாகக் கொண்டு வந்ததற்காக அகில இந்திய தொழில்நுட்பக் கவுன்சில் மற்றும் கல்வி அமைச்சகத்தின் புத்தாக்கப் பிரிவை அமைச்சர் பாராட்டினார். இதன் நான்காவது பதிப்பை தொடங்கி வைத்த அவர், அனைத்து உயர்கல்வி நிறுவனங்களும் இதில் பங்கேற்க வேண்டும் என்று கேட்டுக் கொண்டார்.
மத்திய அரசின் நிதியுதவியுடன் கூடிய தொழில்நுட்ப நிறுவனங்களின்  பல்வேறு பிரிவில் தரவரிசை வெளியிடப்பட்டது. இவற்றில் மாநில பல்கலைக்கழகங்கள், மாநில தொழில்நுட்பக் கல்லூரிகள், தனியார் பல்கலைக்கழகங்கள், தனியார் தொழில்நுட்பக் கல்லூரிகள், தொழில்நுட்பம் அல்லாத அரசு மற்றும் தனியார் பல்கலைக்கழகங்கள் மற்றும் நிறுவனங்களும் அடங்கும்.
இந்த ஆண்டு முதல் அமர்வில் பங்கேற்றதை விட இருமடங்காக 1438 நிறுவனங்கள் கலந்து கொண்டன.
இன்று அறிவிக்கப்பட்ட புத்தாக்கங்களுக்கான இந்திய அரசின் அடல் கண்டுபிடிப்பு தரவரிசையில்  தொடர்ந்து மூன்றாவது ஆண்டாக ஐஐடி மெட்ராஸ் முதல் இடத்தைப் பிடித்துள்ளது குறிப்பிடத்தக்கது.
விரிவான ஏஆர்ஐஐஏ 2021 முடிவுகளுக்கு https://www.ariia.gov.in/ -ஐப் பார்க்கவும்.
தொலைதொடர்பு மற்றும் தகவல் தொழில்நுட்ப அமைச்சகம்
போதிய அளவில் ஃபைபர் நெட்வொர்க்
30.09.2022 நிலவரப்படி, நாட்டில் மொத்தம் 35.5 லட்சம் ரூட் கிமீ ஆப்டிகல் ஃபைபர் கேபிள் ஏற்கனவே போடப்பட்டுள்ளது. இது சிறந்த அலைவரிசை, மீள்தன்மை மற்றும் அதிக அளவு இணைப்புக்கான அதிகரித்து வரும் தேவையை எளிதாக்கும். ஆப்டிகல் ஃபைபர் கேபிள் 5ஜி இணைப்பைக் கையாளும் மகத்தான திறனைக் கொண்டுள்ளது. மேலும், தொலைத்தொடர்பு உள்கட்டமைப்பை விரைவாகவும் எளிதாகவும் பயன்படுத்துவதற்கு வசதியாக, 2016 ஆம் ஆண்டு ஆகஸ்ட் 17 ஆம் தேதியன்று இந்திய டெலிகிராப் வழி விதிகளில் அரசு திருத்தம் செய்துள்ளது. இந்தத் திருத்தங்கள் 5ஜி சிறிய செல்கள் மற்றும் ஆப்டிகல் ஃபைபர் கேபிளை தற்போதுள்ள தெரு உள்கட்டமைப்பில் பயன்படுத்த வழி வகுக்கின்றன.
அரசு மற்றும் தொலைத்தொடர்பு நிறுவனங்கள் நகர்ப்புற மற்றும் தொலைதூரப் பகுதி இணைப்புகளை வலுப்படுத்த ஆப்டிகல் ஃபைபர் கேபிளை அமைத்துள்ளன. மாநிலங்கள்/ யூனியன் பிரதேசங்களில் உள்ள முக்கிய நகரங்கள் மற்றும் நகரங்கள் போதுமான அளவில் இணைக்கப்பட்டுள்ளன. பாரத்நெட் திட்டம் நாட்டில் உள்ள அனைத்து கிராம பஞ்சாயத்துகளுக்கும் ஃபைபர் இணைப்பை வழங்குவதற்காக செயல்படுத்தப்படுகிறது. பாரத்நெட் திட்டத்தின் நோக்கம் நாட்டிலுள்ள தொலைதூரங்களில் மக்கள் வசிக்கும் அனைத்து கிராமங்களுக்கும் விரிவுபடுத்தப்பட்டுள்ளது.
மாநிலங்களவையில் இன்று கேள்வி ஒன்றுக்கு எழுத்துப்பூர்வமாக அளித்த பதிலில் தகவல் தொடர்புத் துறை இணையமைச்சர் திரு தேவுசிங் சவுகான் இந்தத் தகவலைத் தெரிவித்தார்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 132 கோடியைக் கடந்தது
நாட்டில் கடந்த 24 மணி நேரத்தில் 76,36,569 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 131.99 கோடியைக்  கடந்தது. 1,37,65,868 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 9,265 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,41,14,331 ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 98.36 சதவீதமாக உள்ளது. இது கடந்த மார்ச் 2020க்கு பிறகு அதிக அளவாகும். .
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 44 நாட்களாக 15,000-க்கும் கீழ் உள்ளது. கடந்த 24 மணி நேரத்தில் 7,992 பேருக்குப் புதிதாக தொற்று ஏற்பட்டுள்ளது.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 93,277 ஆக உள்ளது; நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.27 சதவீதமாக உள்ளது; 2020 மார்ச் மாதத்திற்குப்பின் இது குறைந்த அளவு.
கடந்த 24 மணி நேரத்தில் 12,50,672 கொவிட் பரிசோதனைகள் செய்யப்பட்டன. இதுவரை சுமார் 65.46 கோடி கொவிட் பரிசோதனைகள்  செய்யப்பட்டுள்ளன.
வாராந்திரத் தொற்று உறுதி கடந்த 27 நாட்களில் 1 சதவீதத்திற்கும் குறைவாக நீடித்து, தற்போது 0.71 சதவீதமாக உள்ளது. தினசரித் தொற்று விகிதம் 0.64 சதவீதமாக பதிவாகியுள்ளது. இந்த எண்ணிக்கை தொடர்ந்து 68 நாட்களாக 2 சதவீதத்திற்குக் கீழேயும் 103 நாட்களாக 3 சதவீதத்திற்குக் குறைவாகவும் உள்ளது.
(Visitor Counter : 120
நிதி அமைச்சகம்
ரூ.82.23 கோடி ஜிஎஸ்டி மோசடி: தில்லியில் ஒருவர் கைது
போலி ரசீதுகளின் மூலம் செய்யப்படும் உள்ளீட்டு வரிக் கடன் மோசடியைக் கட்டுப்படுத்துவதற்கான நடவடிக்கைகளை மேற்கொள்ளும் கிழக்கு தில்லியின் மத்திய சரக்கு மற்றும் சேவை வரி  ஆணையரக அதிகாரிகள் போலி ரசீதுகளைப் பயன்படுத்திய போலி நிறுவனங்களைக் கண்டுபிடித்துள்ளனர்.
விரிவான தரவு பகுப்பாய்விற்குப் பிறகு அதிகாரிகள் 21 இடங்களைக் கண்டறிந்து ஜனவரி 15 முதல் 17-ம் தேதி வரை மேற்கொண்ட சோதனையில் கடந்த 2017-ஆம் ஆண்டு முதல் இயங்கும் நிறுவனங்கள் போலி ரசீதுகளின் மூலம் மோசடி செய்தது தெரியவந்தது. இது தொடர்பாக ஒருவர் கைது செய்யப்பட்டுள்ளார்.
தில்லி மண்டலத்தில் மத்திய சரக்கு மற்றும் சேவை வரி அறிமுகப்படுத்தப்பட்டதிலிருந்து ரூ. 3776.69 கோடிக்கும் அதிகமான தொகையை மோசடி செய்த பல்வேறு வழக்குகளில் 19 பேர் கைது செய்யப்பட்டுள்ளனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1689660
PIB Headquarters
தபால்தலை சேகரிப்பு தினம்: மாணவர்களுக்கு சிறப்பு வினாடி வினா
தேசிய அஞ்சலக வாரம் 09.10.2019 முதல் 15.10.2019 வரை அகில இந்திய அளவில் கொண்டாடப்படுகிறது. அதில் ஒரு நிகழ்ச்சியாக  அன்று சிறப்பு தபால்தலை சேகரிப்பு தினமாக அனுசரிக்கப்பட்டது.
அண்ணாசாலை தலைமை அஞ்சலகத்தில் உள்ள சிறப்பு தபால்தலை மையத்தின் சார்பாக சென்னையில் உள்ள பள்ளிகளுக்கு இடையிலான சிறப்பு வினாடி வினா போட்டி நடைபெற்றது. சென்னை மாவட்டத்திலுள்ள பல்வேறு பள்ளிகளை சேர்ந்த மாணவ-மாணவிகள் இப்போட்டியில் பங்கேற்றனர். இதில் சென்னை தீவுத்திடலில் உள்ள கேந்திர வித்யாலயா பள்ளியில் ஒன்பதாம் வகுப்பு பயிலும் மாணவர் செல்வன். ஆஷிஷ்குமார் முதல் பரிசினையும், சென்னை முகப்பேர் டிஏவி மெட்ரிகுலேஷன் மேல்நிலைப் பள்ளியில் ஒன்பதாம் வகுப்பு பயிலும் மாணவர் செல்வன். எஸ்.நிதிலன் இரண்டாம் பரிசினையும், சென்னை பழைய வண்ணாரப்பேட்டையில் உள்ள கே.சி.சங்கரலிங்க நாடார் மேல்நிலைப் பள்ளியில் ஒன்பதாம் வகுப்பு பயிலும் மாணவர் செல்வன் கௌதம் சிவா மூன்றாம் பரிசினையும் வென்றனர். அண்ணாசாலை தலைமை அஞ்சலகத்தின் தலைமை அஞ்சலக அதிகாரி திரு.வீ.கனகராஜன் மாணவர்களுக்கு பரிசுகளை வழங்கினார்.
மேலும், இப்போட்டியில் பங்கேற்ற அனைத்து பள்ளி மாணவ மாணவிகளுக்கும் பங்கேற்பு சான்றிதழ் வழங்கப்பட்டது. இந்நிகழ்ச்சியில் சென்னையை சேர்ந்த, தபால்தலை சேகரிப்பாளர்கள் சங்கத்தின் தென்னிந்திய செயலாளர் திரு.மகேஷ் பாரீக் மற்றும் தபால்தலை சேகரிப்பாளர் திரு.ப.ஸ்ரீதரன் கலந்து கொண்டு மாணவ மாணவிகளுக்கு தபால்தலைகளை இலவசமாக வழங்கினார்கள் என்று சென்னை அண்ணாசாலை தலைமை அஞ்சலக அதிகாரி வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
(Visitor Counter : 27
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
தேசிய நிர்வாக சேவை வழங்குதல் மதிப்பீடு 2021 அறிக்கையை மத்திய அமைச்சர் டாக்டர் ஜிதேந்திர சிங் திங்களன்று வெளியிடுவார்
தேசிய நிர்வாக சேவை வழங்குதல் மதிப்பீட்டு 2021 அறிக்கையை மத்திய அறிவியல் தொழில்நுட்பம் புவி அறிவியல் துறை இணை அமைச்சர்  பிரதமர் அலுவலக இணை அமைச்சர், ஊழியர் நலன், மக்கள் குறைதீர்ப்பு, ஓய்வூதியங்கள், அணுசக்தி மற்றும் விண்வெளித் துறை இணை அமைச்சர் ஜிதேந்திர சிங் 2022 ஜூன் 13 அன்று வெளியிடுவார். இந்த அறிக்கை மாநிலங்கள் /யூனியன் பிரதேசங்களின் மதிப்பீட்டையும் குடிமக்களுக்கு இணையதளம் மூலம் சேவைகள் வழங்குவதில் மத்திய அமைச்சகங்களின் செயல்திறனையும் கவனத்தில் கொண்டதாக இருக்கும். நிர்வாக சேவை வழங்கும் நடைமுறைகளை மேலும் விரிவுபடுத்த அரசுக்கு ஆலோசனைகளையும் இந்த அறிக்கை கோருகிறது.
நிர்வாக சீர்திருத்தங்கள் மற்றும் பொதுமக்கள் குறைதீர்ப்பு துறை இந்த இரண்டாவது ஆய்வை 2021 ஜனவரியில் அறிவித்தது. மாநிலங்கள்/யூனியன் பிரதேசங்கள் மற்றும் மத்திய அமைச்சகங்களுடன் 2021 மார்ச் முதல் மே வரையில் 2021 பலவகையான ஆலோசனைப் பயிலரங்குகள் நடத்தப்பட்ட பின் இதற்கான கட்டமைப்பு இறுதி செய்யப்பட்டது. பின்னர் முறைப்படியாக தொடங்கி வைக்கப்பட்ட இந்த இணையதளம் மதிப்பீட்டு நடைமுறையை ஒட்டுமொத்தமாக இணையதளத்தில் நடத்தியது. இந்த மதிப்பீட்டில் பெறப்படும் தரவுகள் பகுப்பாய்வுகள் ஆகியவை 2022 மே வரை 12 மாதங்களுக்கு பயன்படுத்தப்படும்.
நிதி, தொழிலாளர் நலன், வேலைவாய்ப்பு - கல்வி, உள்ளூர் நிர்வாகம், பயன்பாட்டு சேவைகள், சமூக நலன், சுற்றுச்சூழல் சுற்றுலா ஆகிய ஏழு துறைகளின் சேவைகள் பற்றி இந்த அறிக்கை மதிப்பீடு செய்கிறது. ஒவ்வொரு மாநிலம் மற்றும் யூனியன் பிரதேசத்தில் 56 கட்டாய சேவைகள் மத்திய அமைச்சகங்கள் கவனம் செலுத்தும் 27 சேவைகள் குறித்து மதிப்பீடு செய்துள்ளது . இந்த இரண்டாவது அறிக்கை முந்தைய அறிக்கையை விட 8 மாநிலங்கள் யூனியன் பிரதேச நிலையிலான சேவைகளையும் நான்கு மத்திய அமைச்சகங்கள் நிலையிலான சேவைகளையும் சேர்த்துள்ளது.
இந்த அறிக்கையில் மதிப்பீடு நான்கு வகையில் இடம்பெற்றுள்ளது ஒன்று வடகிழக்கு மற்றும் மலை மாநிலங்கள், மற்றொன்று பிரிவு ஏ மாநிலங்கள் மற்றொன்று பிரிவு பீ மாநிலங்கள், அடுத்தது யூனியன் பிரதேசங்கள். பிரிவு ஏ மாநிலங்களைப் பொறுத்தவரை தமிழ்நாடு இரண்டாவது இடத்திலும் யூனியன் பிரதேசங்களைப் பொருத்தவரை புதுச்சேரி மூன்றாவது இடத்திலும் உள்ளது.
மாநில இணையப் பக்க சேவைகளைப் பொறுத்தவரை 85 சதவீத சேவைகளுடன் ஏ பிரிவு மாநிலங்களில் தமிழ்நாடு இரண்டாவது இடத்தில் உள்ளது
மத்திய அமைச்சகங்களின் இணையப்பக்கத்தில் உள்துறை அமைச்சகம் முதலாவது இடத்திலும் ஊரக மேம்பாடு இரண்டாவது இடத்திலும் கல்வி மூன்றாவது இடத்திலும் உள்ளன
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1833276
சுற்றுலா அமைச்சகம்
சுற்றுலாத் துறையில் இந்தியா, அர்ஜென்டினா இடையே புரிந்துணர்வு ஒப்பந்தம் : மத்திய அமைச்சரவை ஒப்புதல்
சுற்றுலாத் துறையில் இந்தியா, அர்ஜென்டினா இடையேயான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
சுற்றுலாத் துறையில் ஒத்துழைப்பை அதிகரிப்பதற்கான அமைப்புசார் செயல்முறையை இருதரப்பும் உருவாக்குவதற்கு இந்த ஒப்பந்தம் உதவும்.
பாதுகாப்பு அமைச்சகம்
மேற்கு விமானப்படை தலைமைத் தளபதி ஏர் மார்ஷல் பி சுரேஷ், PVSM AVSM VM ADC ஹல்வாரா, விமான படைத் தளத்திற்கு வருகை.
மேற்கு விமானப்படைத் தலைமைத் தளபதி ஏர் மார்ஷல் சுரேஷ், ஹல்வாராவில் உள்ள விமானப்படை தளத்திற்கு 3 ஜூன் 2020 அன்று வருகை தந்தார். ஹல்வாரா விமானப்படை தளத்தின் விமானப்படைத் தளபதி ஏர் கமோடார் ஏ. பத்ரா அவரை வரவேற்றார்.
மேற்கு விமானப்படைத் தலைமைத் தளபதி, விமானப்படை தளத்தில் பல்வேறு நிலைகளை ஆய்வு செய்தார். இயக்கச் செயல்பாடுகளின் தயார் நிலையையும் மதிப்பீடு செய்தார். கோவிட்- 19 பெருந்தொற்றுக்கு எதிராக மேற்கொள்ள வேண்டிய நடவடிக்கைகளுக்கான தயார் நிலையையும் பரிசீலித்தார். பெருந்தொற்று நோய் அச்சுறுத்தலுடன், பாதுகாப்பு அச்சுறுத்தலையும் எதிர்கொள்ளும் நிலையில் உள்ளோம் என்பதால் மிகத் துல்லியமாக திட்டமிட்டு, இந்த சவாலான காலகட்டங்களில் நமக்குள்ள ஆதாரங்களைப் பயன்படுத்தி இயக்க செயல்திறனை உறுதிப்படுத்துவதன் அவசியத்தை அவர் வலியுறுத்தினார்.
(Visitor Counter : 138
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
ஜம்மு & காஷ்மீர் குறைதீர்ப்பு அமைப்பு மத்திய குறைதீர்ப்பு தளத்தோடு இணைக்கப்பட்டுள்ளது; டாக்டர் ஜிதேந்திர சிங்
ஜம்மு & காஷ்மீர் குறைதீர்ப்பு அமைப்பு மத்திய குறைதீர்ப்பு தளத்தோடு இணைக்கப்பட்டுள்ளது என்று மத்திய வட கிழக்கு மாகாண வளர்ச்சி இணை அமைச்சரும் , பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளி இணை அமைச்சருமான டாக்டர் ஜிதேந்திர சிங் இன்று கூறினார்.
இதன் மூலம், இந்தியாவிலேயே முதல் முறையாக யூனியன் பிரதேசம் ஒன்றின் மாவட்ட அளவிலான குறைதீர்ப்பு அலுவலகங்கள் மத்திய அரசின் தளமான சிபிகிராம்சுடன்  இணைக்கப்பட்டுள்ளன.
ஜம்மு & காஷ்மீர் குறைகள் இணையதளம் மேம்படுத்தப்பட்டு, பயனருக்கு நட்பானதாக்கப்பட்டு, மாவட்ட அளவிலான அலுவலகங்களுடனும், மையப்படுத்தப்பட்ட பொதுமக்கள் குறைதீர்ப்பு மற்றும் கண்காணிப்பு அமைப்புடன் இணைக்கப்பட்டுள்ளது.
இதைப் பற்றி மகிழ்ச்சி தெரிவித்த டாக்டர் ஜிதேந்திர சிங், இந்த முறையை இந்தியாவின் இதர மாநிலங்கள் மற்றும் யூனியன் பிரதேசங்களும் பின்பற்றும் என்று நம்பிக்கை தெரிவித்தார்.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1667117
----
(Visitor Counter : 109
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பயணிகள் மற்றும் சரக்கு வாகனங்களை இயக்குவது தொடர்பாக அண்டை நாடுகளுடன் புரிந்துணர்வு ஒப்பந்தங்கள் செய்து கொள்ள வசதியாக மோட்டார் வாகன விதிகளைத் திருத்துவதற்கான ஆலோசனைகள் வரவேற்கப்படுகின்றன.
பயணிகள் மற்றும் சரக்கு வாகனங்களை இயக்குவது தொடர்பாக அண்டை நாடுகளுடன் புரிந்துணர்வு ஒப்பந்தங்கள் செய்து கொள்ள வசதியாக மோட்டார் வாகன விதிகளைத் திருத்தும் உத்தேசத்துக்கான ஆலோசனைகளை, மத்திய சாலைப் போக்குவரத்து மற்றும் நெடுஞ்சாலைத்துறை அமைச்சகம், பொதுமக்கள் உள்பட அது தொடர்பான அனைத்து பிரிவினரின் ஆலோசனைகள் மற்றும் கருத்துக்களை வரவேற்றுள்ளது. இது தொடர்பான அறிவிக்கை, கடந்த 18-ஆம் தேதி வெளியிடப்பட்டது. இதனை www.morth.gov.in. என்ற தளத்தில் காணலாம்.
நாட்டின் பல்வேறு மாநிலங்களுக்கு இடையிலும், அண்டை நாடுகளில் இருந்தும், அவ்வப்போது பயணிகளையும், சரக்குகளையும் ஏற்றி வரும் வாகனங்களின் இயக்கத்துக்கு வசதியாக, 1988-ஆம் ஆண்டின் மோட்டார் வாகனச் சட்டத்தின் பிரிவுகளில், திருத்தம் செய்வது தொடர்பாக மாநிலங்கள் மற்றும் அரசின் பல்வேறு துறைகளிடம் இருந்து வந்த வேண்டுகோள்களைக் கருத்தில் கொண்டு, அமைச்சகம், 2020 ஜூன் 18 தேதியிட்ட ஜிஎஸ்ஆர் 392 வரைவு அறிவிக்கையை வெளியிட்டது.
அமிர்தசரஸ் – லாகூர் இடையே  , புதுதில்லி –லாகூர் இடையே , கல்கத்தா- டாக்கா இடையே , அமிர்தசரஸ்-நன்கானா சாகிப் இடையே  பேருந்து சேவைக்கான விதிமுறைகளை அமைச்சகம் அறிவித்தது. இந்தியாவுக்கும், அண்டை நாடுகளுக்கும் இடையே கையெழுத்தான புரிந்துணர்வு ஒப்பந்தங்களின் கீழ், சேவைகளை இயக்குவதற்கான அனைத்து விதிமுறைகளும் இறுதியாக்கப்பட்டன. மத்திய சாலைப் போக்குவரத்து மற்றும் நெடுஞ்சாலை அமைச்சகம், பங்களாதேசில் பதிவு பெற்ற திரவ எரிவாயு வாகனங்கள், தொகுப்பு திரவ எரிவாயுவை, திரிபுராவில் உள்ள பிஷல்காரில் உள்ள உருளையில் அடைக்கும் நிலையத்துக்கு கொண்டு செல்லும் வகையில், இந்தியப் பகுதியில் அந்த வாகனங்கள் இயங்கும் வகையிலான, விதிமுறைகள் கொண்ட அறிவிக்கையை 17.10.2018 அன்று வெளியிட்டது.
மேற்கூறிய அனைத்து விஷயங்களையும் கருத்தில் கொண்டு, இந்தியாவுக்கும், அண்டை நாடுகளுக்கும் இடையே பயணிகள், சரக்கு வாகனங்களை இயக்குவதற்கான புரிந்துணர்வு ஒப்பந்தங்களைச் செயல்படுத்தும் வகையில், இந்திய மாநிலங்களுக்கு இடையிலும், அண்டை நாடுகளிலிருந்தும் பயணிகள் , சரக்கு வாகனங்களை இயக்குவதற்கான நிலையான விதிமுறைகளை வகுக்க முடிவு செய்யப்பட்டுள்ளது.
இது தொடர்பான ஆலோசனைகள் அல்லது கருத்துக்களை, இணைச்செயலர் , சாலைப் போக்குவரத்து மற்றும் நெடுஞ்சாலை அமைச்சகம், போக்குவரத்து பவன், நாடாளுமன்ற வீதி, புதுதில்லி-110001 என்ற முகவரிக்கு  2020 ஜூலை 17-ஆம் தேதி வரை அனுப்பலாம்.
மின்னணு மற்றும் தகவல் தொழில்நுட்பம்
சூப்பர் கம்ப்யூட்டிங்கிற்குத் தேவையான முக்கிய கூறுகளை இந்தியாவில் தயாரிப்பதன் மூலம் இந்தத் துறையில் இந்தியா தன்னிறைவு அடைய உள்ளது
இந்தியாவில் உள்ள உயர் கல்வி நிறுவனங்களில் சூப்பர் கம்ப்யூட்டர் உள்கட்டமைப்பை வலுப்படுத்த சி-டாக் என்று அழைக்கப்படும் மத்திய உயர் கணினி மேம்பாட்டு மையமும், தேசிய சூப்பர் கம்ப்யூட்டிங் இயக்க நிறுவனங்களும் புரிந்துணர்வு ஒப்பந்தத்தில் கையெழுத்து
சூப்பர் கம்ப்யூட்டிங்கிற்குத் தேவையான முக்கிய கூறுகளை இந்தியாவில் தயாரிப்பது, ஆத்மநிர்பார் பாரத் திட்டத்தை நோக்கிய பயணம்: திரு சஞ்சய் தோத்ரே
சூப்பர் கம்ப்யூட்டிங்கிற்குத் தேவையான முக்கிய கூறுகளை இந்தியாவில் தயாரிப்பதற்காக மத்திய மின்னணு மற்றும் தகவல் தொழில்நுட்பம் கல்வி மற்றும் தொலைத்தொடர்பு துறை இணை அமைச்சர் திரு சஞ்சய் தோத்ரே முன்னிலையில் சி-டாக் என்று அழைக்கப்படும் மத்திய உயர் கணினி மேம்பாட்டு மையமும், தேசிய சூப்பர் கம்ப்யூட்டர் இயக்க நிறுவனங்களும் இன்று புரிந்துணர்வு ஒப்பந்தத்தில் கையெழுத்திட்டன. சி-டாக்கின் தலைவர் டாக்டர் ஹேமந்த் தர்பாரிக்கும், தேசிய சூப்பர் கம்ப்யூட்டர் இயக்கத்தின் தலைவருக்கும் இடையேயான இந்த புரிந்துணர்வு ஒப்பந்தத்தின் மூலம் பெங்களூருவில் உள்ள இந்திய அறிவியல் நிறுவனம், கான்பூர் ரூர்க்கி ஹைதராபாத் குவாஹாத்தி மாண்டி காந்திநகர், திருச்சியிலுள்ள இந்திய தொழில்நுட்பக் கழகம், மொஹாலியில் உள்ள தேசிய வேளாண் உணவு உயிரி தொழில்நுட்பக் கழகம் ஆகிய நிறுவனங்களிலும் சூப்பர் கம்ப்யூட்டிங் இருக்கு தேவையான மூலக்கூறுகளை தயாரிக்க முடியும். இதேபோல சென்னை கரக்பூர் கோவா பாலக்காடு ஆகிய இடங்களில் உள்ள இந்திய தொழில்நுட்பக் கழகங்களில் உயர்தர கம்ப்யூட்டிங் மற்றும் செயற்கை நுண்ணறிவு பயிற்சிகள் வழங்கவும் இந்த புரிந்துணர்வு ஒப்பந்தத்தில் கையெழுத்திடப்பட்டது.
நிகழ்ச்சியில் பேசிய அமைச்சர் திரு சஞ்சய் தோத்ரே, அறிவியல் மற்றும் பொறியியல் தொடர்பாக சிறு குறு மற்றும் நடுத்தர தொழில் நிறுவனங்கள் அறிவியல் மற்றும் ஆராய்ச்சி சார்ந்த நிறுவனங்கள் மற்றும் தொழில் துறை ஆகியவை சந்தித்து வரும் சவால்களை எதிர்கொள்ளும் வகையில் பிரதமர் நரேந்திர மோடி தலைமையிலான அரசு சூப்பர் கம்ப்யூட்டர் இயக்கத்தை ஏற்படுத்தியதாகக் கூறினார். ஆத்ம நிர்பார் பாரத் திட்டத்தை நோக்கிய பயணமாக இந்த சூப்பர் கம்ப்யூட்டிங்கிற்குத் தேவையான முக்கிய கூறுகளை இந்தியாவில் தயாரிக்கும் முயற்சி அமைந்துள்ளது என்று அவர் மேலும் தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும். https://pib.gov.in/PressReleasePage.aspx?PRID=1663672
பாதுகாப்பு அமைச்சகம்
ஓமன் கடற்படை கமாண்டர் இந்தியா வருகை
ஓமன் கடற்படைத் தளபதி ரியர் அட்மிரல் சைப் பின் நசீர் பின் மொஹ்சின் அல் ரஹ்பி நல்லெண்ணப் பயணமாக இந்தியா வந்துள்ளார். இந்தியக் கடற்படையுடன் இருதரப்பு உறவுகளை ஒருங்கிணைப்பதையும், இந்தியாவுடன் புதிய பாதுகாப்பு உறவுகளை ஆராய்வதையும் இந்தப் பயணம் நோக்கமாக கொண்டுள்ளது.
இந்தியா வந்த ஓமன் கடற்படைத் தளபதி , தேசியப் போர் நினைவிடத்தில் இன்று மரியாதை செலுத்தினார். அவரை இந்திய கடற்படை தளபதி அட்மிரல் ஆர் ஹரிகுமார் தில்லியில் கடற்படைத் தலைமையகம் அமைந்துள்ள சவுத் பிளாக்கில் வரவேற்றார். அவருக்கு இந்தியக் கடற்படை சார்பில் அணிவகுப்பு மரியாதை அளிக்கப்பட்டது. அதன்பின் இரு நாடுகளின் கடற்படைகள் இடையே ஒத்துழைப்பை மேலும் வலுப்படுத்துவதற்கான வழிகள் குறித்து, இருநாட்டு கடற்படைத் தளபதிகள் ஆலோசனை நடத்தினர்.
ஓமன் கடற்படை தளபதி , மும்பையில் உள்ள இந்திய கடற்படையின் மேற்குக் கட்டுப்பாட்டு மையத்தையும் பார்வையிடவுள்ளார். அங்கு அவர் அதன் தலைமை அதிகாரியைச் சந்தித்துப் பேசுகிறார் மற்றும் மும்பை கடற்படை தளத்தில் உள்ள இந்திய கடற்படைக் கப்பல்களையும் அவர் பார்வையிடுவார்.
ஓமன் கடற்படை தளபதியின் இந்தப் பயணம், இருநாட்டு கடற்படை இடையே ஒத்துழைப்பு அதிகரித்து வருவதைக் காட்டுகிறது. இருநாடுகளின் கடற்படைகளும் கடந்த 1993ம் ஆண்டிலிருந்து ‘நசீம் அல் பஹர்’ என்ற பெயரில் இரண்டு ஆண்டுகளுக்கு ஒரு முறை கூட்டுப் பயிற்சியில் ஈடுபடுகின்றன. கடைசியாக கடந்த 2020ம் ஆண்டு இந்தப் பயிற்சி கோவாவில் நடந்தது. அடுத்த கூட்டுப் பயிற்சி இந்தாண்டு இறுதியில் நடைபெறும். இரு நாட்டுக் கடற்படை இடையே நல்லுறவு நீடிப்பதால், ஐஎன்ஸ் சுதர்ஷினி என்ற இந்திய போர்க்கப்பல் கடந்தாண்டு டிசம்பர் மாதம் மஸ்கட் சென்றது.
பெட்ரோலியம் மற்றம் இயற்கை எரிவாயு அமைச்சகம்
இந்திய வளர்ச்சியின் பெரும்பகுதியை உருவாக்க முதலீட்டாளர்கள் பங்கேற்புக்கு திரு.தர்மேந்திர பிரதான் அழைப்பு விடுத்துள்ளார்.
இந்திய வளர்ச்சியின் பெரும்பகுதியை உருவாக்க முதலீட்டாளர்கள் பங்கேற்புக்கு மத்திய பெட்ரோலியம், இயற்கை எரிவாயு மற்றும் திறன் வளர்ச்சி, தொழில்முனைவோர் துறை அமைச்சர் திரு.தர்மேந்திர பிரதான் அழைப்பு விடுத்துள்ளார். அபுதாபியில், திங்களன்று  நடைபெற்ற நிகழ்ச்சி ஒன்றில் உரையாற்றிய அவர், எந்த ஒரு நாடும், சர்வதேச அமைப்பு அல்லது நிறுவனமும், கூட்டு முயற்சி இல்லாமல் தனித்து செல்ல இயலாது என்றார்.
உலகில் எரிசக்தி பயன்பாட்டில் இந்தியா தற்போது மூன்றாவது பெரிய நாடாக உள்ளது என்று திரு. பிரதான் கூறினார். கடந்த பத்தாண்டில் இந்தியாவில் எரிசக்தி பயன்பாடு ஆண்டுதோறும் ஐந்து சதவீதத்திற்கும் அதிகமாக வளர்ச்சியடைந்துள்ளது. தற்போது 229 மில்லியன் மெட்ரிக் டன்னாக உள்ள இந்தியாவின் எண்ணெய் மற்றும் எரிவாயு தேவை 2040-ல் 607 மில்லியன் மெட்ரிக் டன் என்ற அளவுக்கு சுமார் மூன்று மடங்கு கூடுதலாகும் என எதிர்பார்க்கப்படுவதாக அவர் தெரிவித்தார்.
எரிசக்தியில் தற்போது 6.5 சதவீதமாக உள்ள இயற்கை எரிவாயுவின் பங்கினை 2022-ம் வாக்கில் 15 சதவீதமாக அதிகரிக்க திட்டமிடப்பட்டுள்ளது. இயற்கை எரிவாயு வர்த்தக மையத்தை உருவாக்குவதும் நோக்கமாக உள்ளது. இதனை செயல்படுத்துவதற்கான நடைமுறைகள் இந்திய அரசால் ஏற்கனவே தொடங்கப்பட்டுள்ளன என்றும் அமைச்சர் கூறினார்.
பிரதமர் அலுவலகம்
ஆசிய விளையாட்டுப் போட்டியில் 10 மீட்டர் ஏர் ரைபிள் பிரிவில் வெண்கலம் வென்ற ஐஸ்வர்யா பிரதாப் தோமருக்கு பிரதமர் பாராட்டு
2022 ஆசிய விளையாட்டுப் போட்டிகளில் 10 மீட்டர் ஏர் ரைபிள் பிரிவில் வெண்கலப் பதக்கம் வென்ற ஐஸ்வர்யா பிரதாப் தோமருக்கு பிரதமர் திரு. நரேந்திர மோடி வாழ்த்து தெரிவித்துள்ளார்.
இந்த குறிப்பிடத்தக்க சாதனையை அடைய ஐஸ்வர்யா பிரதாப் தோமர் வலுவான துணிச்சலையும், கவனத்தையும் வெளிப்படுத்தினார் என்று பிரதமர் மோடி கூறினார்.
நான்காவது இடத்தைப் பிடித்த ருத்ராங்ஷ் பாட்டீலின் சிறப்பான செயல்பாட்டையும் பிரதமர் குறிப்பிட்டார்.
வணிகம் மற்றும் தொழில்துறை அமைச்சகம்
ஏற்றுமதி மேம்பாட்டு நிதியம்
இந்தியாவின் ஒட்டுமொத்த ஏற்றுமதிகள் 2018-19-ல் 7.91 சதவீத வளர்ச்சியையும், 2019-20-ல் 1.71 சதவீத வளர்ச்சியையும் கண்டுள்ளது.
ஏற்றுமதி இறக்குமதி வங்கிச் சட்டம் 1981-ன்படி ஏற்றுமதி இறக்குமதி வங்கியின், ஏற்றுமதி மேம்பாட்டு நிதியம் உருவாக்கப்பட்டுள்ளது.
நாட்டிற்கு அந்நியச்செலாவணியை ஈட்டித் தரும் வகையில், ஏற்றுமதியை அதிகரிக்க அரசு பல்வேறு நடவடிக்கைகளை எடுத்துள்ளது. அவற்றில் சில வருமாறு
- 2015 ஏப்ரலில் தொடங்கப்பட்ட புதிய வெளிநாட்டு வர்த்தக கொள்கையின்படி, இந்திய வாணிபப் பொருட்கள் ஏற்றுமதித் திட்டம் மற்றும் இந்திய சேவைகள் ஏற்றுமதி திட்டம் என்ற இரண்டு புதிய திட்டங்கள் அறிமுகப்படுத்தப்பட்டன.
- தொழிலாளர்களை அதிகம் பயன்படுத்தும் துறைகளில் ஊக்குவிப்பு வீதம் ஆண்டுக்கு ரூ. 8,450 கோடி செலவு பிடிக்கும் வகையில், இரண்டு சதவீதம் உயர்த்தப்பட்டுள்ளது.
- பொருள் போக்குவரத்துத் துறையில் ஒருங்கிணைந்த மேம்பாட்டை ஏற்படுத்த வர்த்தகத் துறையில் புதிய பொருள் போக்குவரத்துப் பிரிவு ஏற்படுத்தப்பட்டுள்ளது.
- 2015-ஆம் ஆண்டு வட்டி சமநிலைப்படுத்தும் திட்டத்தின் கீழ் ரூபாய் அடிப்படை ஏற்றுமதிக் கடனுக்கு தொழிலாளர்களை அதிகம் பயன்படுத்தும் துறைகளுக்கு 3 சதவீத வரி சமநிலைப்படுத்தும் சலுகை அறிவிக்கப்பட்டுள்ளது.
- 2017 ஏப்ரல் முதல் வர்த்தக அடிப்படை வசதி ஏற்றுமதித் திட்டம் என்ற புதிய திட்டம் அறிமுகப்படுத்தப்பட்டது.
- குறிப்பிட்ட வேளாண் உற்பத்திப் பொருட்களை ஏற்றுமதி செய்வதில் போக்குவரத்து செலவினத்தைக் குறைக்கும் வகையில், போக்குவரத்து மற்றும் சந்தை உதவித் திட்டம் அமல்படுத்தப்பட்டுள்ளது.
----
(Visitor Counter : 424